text: Kolos gled gennem byens gader i nat
  27 marts 2017 kl. 10.17
  En 200 ton tung kolos på 11 gange 12 meter blev natten til tirsdag uden større problemer transporteret fra Fredericia Havn til Shell Raffinaderiet.
  Flytningen gik i gang klokken 23.20 – tyve minutter senere end planlagt, fordi politiet først skulle have flyttet nogle biler på den første del af ruten. Og den kørte ind på Shell Raffinaderiets grund lige omkring klokken ca. 02.30. Alt gik altså efter planen.
  Apparatet skal indtil videre opmagasineres på raffinaderiets område, hvor den skal gøres klar til, at den til efteråret skal løftes ind og installeres som afløser for en eksisterende model inde i raffinaderiet. 
  Monster-anlægget, som skal genindvinde varme fra procesanlægget på raffinaderiet, ankom til havnen i Fredericia, hvor det blev placeret på de to special-blokvogne, som fragtede anlægget gennem byen.  
  Kæmpe-anlægget, som altså måler 11 gange 12 meter og 2,5 meter i dybden, blev kørt ad en nøje planlagt rute. Transporten skete om natten for at skabe så få trafikale forstyrrelser som muligt.
  Anlægget vejer over 200 tons. Der var derfor lagt køreplader ud på udvalgte steder, ligesom enkelte færdselstavler og lyskurver var pillet midlertidig ned for at give plads.
  I første omgang skal den monsterstore convection bank opmagasineres. Først senere på året skal det nye anlæg afløse et eksisterende anlæg. Convection bank'en genindvinder varme, som så kan bruges til opvarmning andre steder i raffineringsprocessen.
  
  